রাজশাহী, ১০ জুলাই (শীর্ষ নিউজ ডটকম): রাজশাহীতে ঢিলেঢালাভাবে পালিত হচ্ছে ধর্মভিত্তিক দল ও সংগঠনের ডাকা ৩০ ঘণ্টার হরতাল। আজ রোববার সকাল থেকেই মহানগরীর রাজপথ দখলে রেখেছে পুলিশ। পুলিশি বাধার মুখে পিকেটাররা রাস্তায় নামতে পারেনি। মহানগরীর বিভিন্নস্থানে সন্দেহভাজনদের ধরে ধরে তল্লাশি করা হচ্ছে।  এদিকে পুলিশ মহানগরীর সাহেববাজার জিরো পয়েন্ট, গোরহাঙ্গা রেলগেট, লক্ষ্মীপুর, ভদ্রা, তালাইমার,  বিনোদপুর, শালবাগান, কাশিয়ডাঙ্গা মোড়সহ গুরুত্বপূর্ণ পয়েন্টগুলি দখলে নিয়েছে। সকাল থেকেই বন্ধ রয়েছে দোকানপাট ও সব ব্যবসায়ী প্রতিষ্ঠান। রাস্তাঘাট রয়েছে ফাঁকা। রাজশাহী শিরোইল কেন্দ্রীয় বাস টার্মিনাল থেকে দূরপাল্লার যানবাহন ছেড়ে যায়নি। তবে স্বল্পসংখ্যক যাত্রী নিয়ে রাজশাহী রেল স্টেশন থেকে আন্তঃনগর ও লোকাল মেইল ট্রেনগুলি নিয়মিত রুটে চলাচল করছে।  মহানগরীতে সকাল থেকে আন্তঃজেলার কয়েকটি রুটের যানবহন ও রিকশা-ভ্যান, ব্যাটারি চালিত অটোরিকশা, বাই-সাইকেলসহ হালকা যানবাহন চলাচল স্বাভাবিক আছে। ব্যাংক-বীমা প্রতিষ্ঠান খোলা  থাকলেও কোন লেনদেন হচ্ছে না। বেলা ১১টা পর্যন্ত রাজশাহীতে কোনো অপ্রীতিকর ঘটনার খবর পাওয়া যায়নি।  (শীর্ষ নিউজ ডটকম/ এমআর/ এআই/ ১১.২৮ঘ.)